
Radioaktív bomlás és egy "furcsa" kvantummechanika

A radioaktív bomlás az atommag-átalakulások spontán folyamata. Az anyamagból tipikusan valamilyen részecske távozik, és a mag egy másik atommaggá alakul a megmaradási tételeknek megfelelően. A bomlásokat a kibocsátott részecske karakterizálja. Alfa-bomlásról beszélünk, ha az anyamagból egy hélium atommag távozik. [1]
Már a kvantummechanika hajnalán kiderült, hogy az alfa-bomlás nem kezelhető a standard hermitikus kvantummechanika keretei között, hanem ennek nem-hermitikus kiterjesztését igényli. [2]
Nem-hermitikus kvantummechanikáról beszélünk, ha a rendszerben bizonyos dinamikai mennyiségeket ábrázoló operátorok (pl. a Hamilton operátor) ilyen tulajdonságúak, következésképpen sajátértékeik komplex (azaz nem feltétlenül valós) számok. A bomlásnál a véges élettartamokat a komplex energia képzetes részéből származtatjuk. [3]
Ebben a dolgozatban egy speciális transzformációs eljárást, a komplex skálázást ismertetem, melynek segítségével kivitelezhető nem-hermitikus rendszereket (ahol a nem-hermitikusság adódhat a Schrödinger egyenlet megoldásának tisztán kimenő határfeltételre való illesztéséből) leíró operátorok (Hamilton-operátor) egy olyan "saját" koordináta rendszerükbe való transzformálása, ahol a nem-hermitikus tulajdonságok explicite láthatóvá válnak.
Vizsgálom e transzformáció matematikai tulajdonságait, valamint közelítő numerikus eljárások segítéségével kiszámítom a komplex skálázott, nem-hermitikus operátor mátrixelemeit, és sajátértékeit.
Egy egyszerűsített modellen szemléltetem a komplex skálázás legfontosabb matematikai tulajdonságait, majd egy, a magfizika szempontjából releváns potenciált vizsgálva a mérési eredményekhez történő paraméterillesztéssel ismertetek egy eljárást izotón atommagok felezési idejének becslésére.
A dolgozatban bemutatott módszer bizonyos kiegészítésekkel alkalmazható az atommag lézertérrel való kölcsönhatásának vizsgálatára, és az intenzív koherens elektromágneses tér felezési időt befolyásoló hatásának kimutatására. [4], [5]

